次韻酬江如晦
作者：王洋
朝代：宋

paragraphs: 命數奇窮誰與伍，陋巷甘同一命僂。
怕寒長苦地多風，厭滯每遭星好雨。
命在天公難自由，若知安命當無憂。
三斟長得供卯醉，米鹽不辨俱悠悠。
去年約子招佳客，貧不關心真達伯。
共貪靜適且過從，追恨窮途昔暌隔。
二月黄鸝初好音，槐陰柳幄青羅衿。
杖頭挂錢只買酒，與子作意時登臨。
此鄉秀野多水石，莫道雲遊不如昔。
松柏相望泉下人，試數幾人能滿百。
生前一飽復一眠，得失塵緣俱偶然。
長年無事頻相見，此自前賢今古傳。